РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/209-16

4. новембар 2016. године

Б е о г р а д

**З А П И С Н И К**

**СА ОСМЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 4. ОКТОБРА 2016. ГОДИНЕ**

 Седница је почела у 14.30 часова.

 Седницом је председавао председник Одбора Мехо Омеровић.

 Седници су присуствовали: Миланка Јевтовић Вукојичић, Љибушка Лакатош, Милена Турк, Љиљана Малушић, Милосав Милојевић, Оливера Огњановић, Стефана Миладиновић, Татјана Мацура, Маја Виденовић, Марија Јањушевић и Олена Папуга, чланови Одбора.

 Седници нису присуствовали чланови Одбора: Никола Јоловић, Новица Тончев, Марина Ристић, Енис Имамовић и Елвира Ковач.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Измена Одлуке о јавном слушању.

 Чланови Одбора су једногласно ПРИХВАТИЛИ предложени Дневни ред.

 **ПРВА ТАЧКА ДНЕВНОГ РЕДА:** Измена Одлуке о јавном слушању

 **Председник Одбора** обавестио је чланове Одбора да процес усвајања Акционог плана за спровођење усвојене Стратегије за социјално укључивање Рома и Ромкиња у Републици Србији за период од 2016. до 2025. године, који је требало да буде тема јавног слушања 10. октобра 2016. године, неће бити завршен до наведеног датума и у вези са тим предложио да Одбор измени Одлуку о јавном слушању, које би се уместо теме: „Нацрт Акционог плана за 2017. годину за спровођење Стратегије за социјално укључивање Рома и Ромкиња у Републици Србији за период од 2016. до 2025. године“ одржало под темом: „Стратегија за социјално укључивање Рома и Ромкиња у Републици Србији за период од 2016. до 2025, спровођење и приоритетне мере за период 2017-18“. Такође је изнео предлог да се јавно слушање уместо 10. одржи 13. октобра 2016. године, у Mалој сали Дома Народне скупштине.

 С обзиром да није било учесника у дискусији, председник Одбора је предложио да Одбор усвоји наведене измене.

 Одбор је једногласно усвојио

ОДЛУКУ

о организовању јавног слушања

1. Одбор за људска и мањинска права и равноправност полова организује јавно слушање на тему „Стратегија за социјално укључивање Рома и Ромкиња у Републици Србији за период 2016 – 2025 године: Спровођење и приоритетне мере за 2017-18“.

2. Јавно слушање ће се одржати у четвртак 13. октобра са почетком у 11 часова, у Малој сали Дома Народне скупштине, Београд, Трг Николе Пашића 13.

3. С обзиром да је Стратегија за социјално укључивање Рома и Ромкиња у Републици Србији за период 2016 –2025 године донета у марту 2016. године, на јавном слушању ће надлежни органи представити активности у вези реализације Стратегије и предложити приоритетне мере за период 2017-18 године.Учесници јавног слушања ће имати могућност да презентују своје мишљење у вези предложених приоритетних мера.

 4. Планирано је да се присутнима обрате представници Министарства за рад, запошљавање, борачка и социјална питања, Министарства грађевинарства, саобраћаја и инфраструктуре, Министарства здравља, Министарства просвете, науке и технолошког развоја, Канцеларије за људска и мањинска права, Националног савета Рома, Тима за социјално укључивање и смањење сиромаштва, Пројекта Интеграција Рома 2020 - Регионалног савета за сарадњу. На јавном слушању ће учествовати и представници Сталне конференције градова и општина, као и великог број органзација цивилног друштва које се баве ромским питањима, како са националног тако и са локалног нивоа.

 Седница је закључена у 14.37 часова.

 СЕКРЕТАР ОДБОРА ПРЕДСЕДНИК ОДБОРА

 Рајка Вукомановић Мехо Омеровић